Κανονισμός (ΕΚ) αριθ. 1203/2003 της Επιτροπής

της 4ης Ιουλίου 2003

για την τροποποίηση του κανονισμού (ΕΚ) αριθ. 1227/2000 περί καθορισμού λεπτομερών κανόνων εφαρμογής του κανονισμού (ΕΚ) αριθ. 1493/1999 του Συμβουλίου για την κοινή οργάνωση της αμπελοοινικής αγοράς, και ιδίως σχετικά με το δυναμικό παραγωγής

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1493/1999 του Συμβουλίου, της 17ης Μαΐου 1999, για την κοινή οργάνωση της αμπελοοινικής αγοράς(1), όπως τροποποιήθηκε τελευταία από τον κανονισμό (ΕΚ) αριθ. 806/2003(2), και ιδίως τα άρθρα 10 και 15 και το άρθρο 80 στοιχείο β),

Εκτιμώντας τα ακόλουθα:

(1) Για να επιλυθεί ένα ειδικό πρακτικό πρόβλημα, πρέπει να τροποποιηθεί η ημερομηνία λήξεως που προβλέπεται στο άρθρο 2 παράγραφος 3 πρώτο εδάφιο του κανονισμού (ΕΚ) αριθ. 1493/1999 για να παρεκκλίνει από την παράγραφο 2 του εν λόγω άρθρου. Πράγματι, η εφαρμογή των διαφόρων διατάξεων όσον αφορά τη χορήγηση της παρεκκλίσεως απαιτεί σημαντικές και πολύπλοκες διοικητικές επιβαρύνσεις, κυρίως σε θέματα ελέγχου και επιβολής κυρώσεων. Για να είναι δυνατή η καλή εκτέλεση αυτών των διοικητικών επιβαρύνσεων, πρέπει να παραταθεί η εν λόγω προθεσμία έως τις 31 Ιουλίου 2004.

(2) Για να είναι δυνατή η εφαρμογή των πληρωμών των ενισχύσεων από τα κράτη μέλη έως το τέλος του οικονομικού έτους, πρέπει να προσδιοριστούν οι κανόνες αναλήψεως των εκκαθαρισθεισών δαπανών για την περίοδο από την 1η Ιουλίου έως τις 15 Οκτωβρίου.

(3) Πρέπει επίσης να προσδιορισθεί ότι οι κυρώσεις που επιβάλλονται στην χρηματοδότηση των δαπανών των κρατών μελών όταν αυτά ανακοινώνουν έκταση κατώτερη από εκείνη που εμφαίνεται στο κονδύλιο ενός δεδομένου οικονομικού έτους, δεν δύναται να χρησιμοποιηθούν στο πλαίσιο του μηχανισμού κατανομής των χρηματικών επαναχορηγήσεων κατά τη διάρκεια του τρέχοντος οικονομικού έτους.

(4) Πρέπει, συνεπώς, να τροποποιηθεί ο κανονισμός (ΕΚ) αριθ. 1227/2000 της Επιτροπής(3), όπως τροποποιήθηκε τελευταία από τον κανονισμό (ΕΚ) αριθ. 571/2003(4).

(5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης οίνων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 1227/2000 τροποποιείται ως εξής:

1. Στο άρθρο 2, η παράγραφος 1α αντικαθίσταται από το ακόλουθο κείμενο:

"1α. Η προθεσμία της 31ης Ιουλίου 2002 που καθορίστηκε στο άρθρο 2 παράγραφος 3 του κανονισμού (ΕΚ) αριθ. 1493/1999 παρατείνεται έως τις 31 Ιουλίου 2004."

2. Το άρθρο 17 τροποποιείται ως εξής:

α) Η παράγραφος 1 αντικαθίσταται από το ακόλουθο κείμενο:

"1. Για κάθε κράτος μέλος, οι δαπάνες που όντως πραγματοποιήθηκαν και εκκαθαρίστηκαν και δηλώνονται στο πλαίσιο ενός οικονομικού έτους χρηματοδοτούνται μέχρι το ύψος των ποσών που κοινοποιούνται στην Επιτροπή βάσει του άρθρου 16 παράγραφος 1 στοιχεία α) και β), υπό τον όρο ότι τα ανωτέρω ποσά δεν υπερβαίνουν συνολικώς το κονδύλιο που έχει διατεθεί στο κράτος μέλος κατεφαρμογή του άρθρου 14 παράγραφος 1 του κανονισμού (ΕΚ) αριθ. 1493/1999."

β) Στην παράγραφο 4, προστίθεται το ακόλουθο τέταρτο εδάφιο:"Τα ποσά που δεν χρηματοδοτούνται σε εφαρμογή της παρούσας παραγράφου δεν είναι διαθέσιμα για τους σκοπούς της εφαρμογής της παραγράφου 3."

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 4 Ιουλίου 2003.

Για την Επιτροπή

Franz Fischler

Μέλος της Επιτροπής

(1) ΕΕ L 179 της 14.7.1999, σ. 1.

(2) ΕΕ L 122 της 16.5.2003, σ. 1.

(3) ΕΕ L 143 της 16.6.2000, σ. 1.

(4) ΕΕ L 82 της 29.3.2003, σ. 19.